作者：无名氏
词牌/韵律：伊州曲

paragraphs: 金鸡障下胡雏戏。
乐极祸来，渔阳兵起。
鸾舆幸蜀，玉环缢死。
马嵬坡下尘滓。
夜对行宫皓月，恨最恨、春风桃李。
洪都方士。
念君萦系。
妃子。
蓬莱殿里。
觅寻太真，宫中睡起。
遥谢君意。
泪流琼脸，梨花带雨，仿佛霓裳初试。
寄钿合、共金钗，私言徒尔。
在天愿为、比翼同飞。
居地应为、连理双枝。
天长与地久，唯此恨无已。